100 Johr! mer hend chöne jubliere,  jez lömmer s'Johr nomol revupassiere.  Au da Johr hend mer 5 Vorstandsitzige gha zum alles organisiere,  das alli üsi Miglieder hend chöne profitiere.  Mer sind a de HV vo de FG Abtwil gsi  Und au bi de HV vom Windrädli sind mer debi.  Das mer  d'Aläss cha koordniere und's nöd alles am gliche Tag git,  gönd mer a Stitizg vom Verchehrsverein und hoffed es isch de Hit.  Au folged mer de Iladig zur Sitzig vo dä Pfarrei,  au do lued mer, das jede Alass möglichst isch ellei.  D'FG's vom Seelsorgeverband, Abtwil, Engelburg, Winkle und Brugge,  hend mitenand e Sitzig, au do tömmer üs nöd trugge.  Au gits e Sitig bim Kantonalverband St. Galle.  Do sind mer debi, mer tönd au dene dä Gfalle.  D' Generalversammlig vom  Kantonalverband isch in Flawil,  Au för da hend mer de wiil.  D'Maya bsuecht en Witerbildigskurs vom Verband, das isch toll,  si lernt döt z'schribe informativi Protokoll.  Ehr gsend es brucht a Zit recht vill,  wenn's dä Vorstand recht mache will.    Dä ersti Alass im Joresprogramm isch en Gottesdienst i dä Chile,  Mit Kafi und Chueche gohts witer im Pfarreiheim hine.  Vorgstellt wird's Tombolaprojekt: Hoffnung am Nähfahden in Haiti!  Nebst de Tombola  werdet mer gneitigi Sache verkaufe, grifed si zu bitti.    Im Januar isch Tagig in Gossau, s' Thema macht Sinn  Es heisst: Jede Tag ein Neubeginn.  S' Referat und d'Gspröch bringed för dä Alltag neui Chraft  7 Fraue vo Engelburg hend a dem Alass teilgno und mitgschafft.    Im Febraur isch d'Winterwanderig gsi  12 Fraue sind mit derbi.  Im Hofirscht, am runde Tisch hend mer Kafi gha und viel Spass,  und uf em Heiweg sind mer den worde no ordeli nass.    Üsi Jubiliäumshauptversammlig isch im März.  Die liit üs bsunders am Herz.  Mer sind unterstützt und geert wrode vo allne Site.  Theatergruppe het üs unterhalte, wies gsi isch zu de alte Zite.  Durchs Theater hend mer au i'd Zuekunft gsee,  erinnered er eu no, wies döt chönti usgsee?    Die ehemalige Vorstandmitglieder hend üs es Lied dichtet und vorgsunge.  Danke, för die wundschö Überraschig, die isch euch super glunge.    Dorfplatzchöch hend üs bekocht  und üs das gschenkt,  Mit de Tombola und em Verkaufstand hend mer a Haiti denkt.    1930.-- Franke hend mer chöne iine  Und em Verein Lemuel Haiti witerge.  Am Stand hends chöne verkaufe für 1190.-- Franke  Sie tuend sich au herzlich bi üs bedanke.    Zum Frauenobig im März mit Frau Barbara Saldin,  pilgered öppe 20 Fraue is Pfarreiheim hin,  unterschiedlich sind d'Erwartige bi somene Alass  i hoff, s' heg jeder Frau gmacht e bitzeli Spass.    Natureier heisst bi de Beatrice Schläpfer d'Usstellig,  die isch sehr interessant und mit Kafi und Chueche ganz gsellig.  Mer gsend vil Eier i jedere Grössi mit dä entsprechende Vögel, Natur pur,  D'Beatrice weiss zu jedem Ei e Gschicht, mer Fraue stuned nur.    Mit Autos fahred mer im Mai uf Wittebach  Und laufed uf Ruggisberg zur Maiandacht.  Dä bsinnlich Obig tüend mer im Erleholz abschlüsse,  mit Erfarige ustusche und en feine Salot gnüsse.    Scho em  morge früe em föfi, got di meditativ Morgewanderig los.  Es chömed Fraue us Winkle, Brugge, Abtwil und Engelburg es isch famos.  Bi jedere meditive Station gits e Perle, dass d' Erinnerige blibed stark.  Zum Abschluss wird baschtlet und s'git en Zmorge im Säntispark.    Kurs Betonschalen: mit Beton uf Rabarbereblätter kleistere,  Wer hät denkt, dass da so vil Fraue tuet begeistere.  Drü Mol hend mer dä Kurs döregfüert und glernt die verschidene Kniff,  Schö sind Schale  unse cho unds'dekoriere hend d`Fraue im Griff.    Im September treffed mer üs zumene Obigbummel,  Unterwegs sind mer oni schwäze ganz still und oni Rummel.  Am Schluss sitzed mer um es Füür und gnüssed d'Rue  Und losed dä Erika und dä Stefania erne bsinnliche Wort zue.    Praktisch und lehrrich möcht i dä Kurs im September nenne,  do lerned mer nämli verschideni Husmittel kenne.  Erliechterig bin ere Verchältig bringt en Wickel mit Bölle,  das hilft sicher, -  oder hetti echt doch zum Dokter sölle?    En Höhepunkt isch üse Usflug id Glasi uf Hergiswil,  Im Car wird plauered und glached recht viel.  S'Museum und Kreatione uns Glas sind idrücklich,  Mit Schiff und Car chömed mer wieder hei und sind glücklich.    100 Johr FG Engelburg, das isch vo vilne Fraue dä Verdienst,  gnau am Gründigstag ladet mer i zum Danke und fiire mit eme Gottesdienst.  Ä Festpredig und mit em Hackbrett die musikalisch gestaltig.  100  Johr Frauengmeinschaft Engelburg, isch das nöd gewaltig?  En Höhepunkt isch s'Referat vo de Frau Witzig, das lömmer so stoo,  Es freut us, dass soviil Lüt zu unserem Jubiläum sind choo.    En witere bsondere Alass tut üs i dem Johr erwarte,  nämli dä Christchindlimarkt in Bremgarte.  E spezielli Stimmig, vil Liechter und au Ständ,  Zrogg bim Car wird zeiget, was mer postet hend.    Gege End vo dem Johr chömed mer mit de Rorate zur innere Rue,  Vor Wiehnacht  hend jo d'Fraue alli Händ voll ztue.  D'Rue tuet üs gut und au di bsinnliche Gedanke,  do deför möchtet mer üs bi de Liturgifraue bedanke.    Jo, das hend mer alles i üsem Jubiläumsjohr onderno.  Mer hend en hufe gschaffet aber au's lache hend mer nöd onderlo.    I danke mine Kolleginne im Vorstand,  Mer sind es tolls Team, alli helfed enand.  Ganz bsonders danked mer eu wo hüt sind cho,  denn ohni eu wär alles för d'Chatz, es isch eso.    100 Johr  Frauegmeinschaft Engelburg,  Nei, da isch no lang nöd gnueg,  drom mached mit bim neue Programm,  denn gits üsi Frauegmeinschaft hoffentli no lang.